इस खत का ज़िक्र टॉलस्टॉय ने अपनी डायरी में कुछ इस तरह से किया है, ‘आज मुझे एक हिंदू द्वारा लिखा हुआ दिलचस्प पत्र मिला है.’ इसके जवाब में उन्होंने गांधी को लिखा, ‘मुझे अभी आपके द्वारा भेजा गया दिलचस्प पत्र मिला है और इसे पढ़कर मुझे अत्यंत ख़ुशी हुई. ईश्वर हमारे उन सब भाइयों की मदद करे जो ट्रांसवाल में संघर्ष कर रहे हैं. ‘सौम्यता’ का ‘कठोरता’ से संघर्ष, ‘प्रेम’ का ‘हिंसा’ से संघर्ष हम सभी यहां पर भी महसूस कर रहे हैं..... मैं, आप सभी का अभिवादन करता हूं.’ गांधी ने उन्हें दूसरा ख़त 4 अप्रैल, 1910 में लिखा और साथ में अपनी क़िताब ‘हिंद स्वराज’ भी भेजी और आग्रह किया कि अगर उनकी (टॉलस्टॉय की) सेहत ठीक हो तो किताब के बारे में उनके विचारों से अवगत कराएं. ये टॉलस्टॉय के जीवन के आख़िरी महीनों की बात है. तब उनकी तबियत अमूमन बिगड़ी रहती थी. लेकिन उस समय भी काफी लोग उनसे मिलने आते थे.